A Bizottság 1571/2003/EK rendelete

(2003. szeptember 5.)

az 1107/96/EK rendelet mellékletében szereplő elnevezés termékleírásának módosításáról (Parmigiano Reggiano)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 806/2003/EK rendelettel [1] módosított, a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 1992. július 14-i 2081/92/EGK tanácsi rendeletre [2], és különösen annak 9. cikkére,

mivel:

(1) A mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 1996. június 12-i 1107/96/EK tanácsi rendelet alapján – a legutóbb az 1204/2003/EK rendelettel [3] módosított 2081/92/EGK rendelet [4] 17. cikkében meghatározott eljárás szerint – oltalom alatt álló eredetmegjelölésként bejegyzett "Parmigiano Reggiano" elnevezéssel összefüggésben az olasz hatóságok a 2081/92/EGK rendelet 9. cikkével összhangban kérelmezték a termékleírásnak, az előállítás módszereinek, a címkézésnek és a tehenek takarmányára vonatkozó szabályoknak a módosítását.

(2) A módosításra vonatkozó kérelem vizsgálatát követően született határozat szerint a kért módosítások nem jelentéktelenek.

(3) A 2081/92/EGK rendelet 9. cikkében meghatározott eljárással összhangban és a módosítások nem jelentéktelen volta miatt a 6. cikk szerinti eljárást kell értelemszerűen alkalmazni.

(4) Megállapítást nyert, hogy ebben az esetben a módosítások megfelelnek a 2081/92/EGK rendeletnek. A módosításoknak az Európai Unió Hivatalos Lapjában [5] való kihirdetését követően nem nyújtottak be a rendelet 7. cikke értelmében vett kifogást.

(5) Következésképpen ezeket a módosításokat be kell jegyezni, és ki kell hirdetni az Európai Unió Hivatalos Lapjában,

ELFOGADTA EZT A RENDELETET:

1. cikk

Az e rendelet mellékletében meghatározott módosításokat a Bizottság bejegyzi és a 2081/92/EGK rendelet 6. cikkének (4) bekezdése szerint kihirdeti.

2. cikk

Ez a rendelet az Európai Unió Hivatalos Lapjában való kihirdetését követő 20. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. szeptember 5-én.

a Bizottság részéről

Franz Fischler

a Bizottság tagja

[1] HL L 122., 2003.5.16., 1. o.

[2] HL L 208., 1992.7.24., 1. o.

[3] HL L 168., 2003.7.5., 10. o.

[4] HL L 148., 1996.6.21., 1. o.

[5] HL C 275., 2002.11.12., 14. o. (Parmigiano Reggiano)

--------------------------------------------------

MELLÉKLET

OLASZORSZÁG

Parmigiano Reggiano

- Leírás

A forma magassága legalább 20 cm és legfeljebb 26 cm lehet, a tömeg ebből adódóan változik, az előírt minimális tömeg 30 kg.

A forma külsejének olajozásának lehetőségét, mivel ezt szinte soha nem használtak ki, megszűntetik, minthogy az hátrányosnak bizonyult a termék forgalmazása során.

- Az előállítás módszere

A nyers tej használata kötelező. Hőkezelés nem alkalmazható, ahogyan adalékanyag sem használható.

A fejés műveletét, a fejés maximális idejének, a tejnek a külszíni kádban a felszínen összegyűlő tejszín eltávolításával történő tartósítását és részleges lefölözését, az előző napi feldolgozásból visszamaradt savó spontán savasodásából nyert természetes oltóanyag hozzáadását, a tej alvasztását, az alvadék lecsepegtetését és a sajt formázását a helyi, megbízható és megalapozott, hagyományosan követett gyakorlatnak megfelelően kell végrehajtani.

- Címkézés

A sajt eredetét a termékre nyomott pecsét jelöli, és ahhoz kazein-adattábla csatlakozik, amelyen szerepel a "Parmigiano Reggiano" felirat és a formát azonosító kód, így a termék pontosan visszavezethető eredetéhez.

Az elismert vizsgáló hivatal ellenőrzését követő kiválasztást a Consorzio di tutela del Parmigiano Reggiano az osztálynak megfelelő, kitörölhetetlen jelöléssel jelzi.

- Egyéb – a tehenek takarmányára vonatkozó szabályok

A tiltott takarmányokat és melléktermékeket jegyzék sorolja föl, ami tükrözi az állatok takarmányozására vonatkozó jelenleg rendelkezésre álló technikai ismereteket.

A takarmányra vonatkozó szabályoknak a térséget nem befolyásoló vonatkozásait egyszerűsítették, magukat a szabályokat a takarmány adagolásakor használt ún. Unifeed-módszer tekintetében megszigorították.

--------------------------------------------------